Tieners aangekeer oor ernstige misdade | Maroela Media
Sers. Noloyiso Rwexana, woordvoerder van die polisie, het gesê die vyf verdagtes, 16, 17, 18, 20 en 30 jaar oud, is vandeesweek in hegtenis geneem.
"Die 18-jarige en 20-jarige verdagte het Donderdag in die Athlone-landdroshof verskyn. Die 18-jarige word daarvan beskuldig dat hy in besit was van 'n nagemaakte vuurwapen. Hy is Dinsdag in Empolwenistraat in Browns Farm aangekeer. Die 20-jarige staan tereg op aanklag van gewapende roof en die besit van 'n gekaapte voertuig," het Rwexana gesê. "Polisiebeamptes was op patrollie toe hulle die verdagte met drie verskillende selfone en 'n voertuig betrap het. Tydens ondervraging is daar bevind dat een van die selfone aan 'n e-taxibestuurder behoort wat in dieselfde straat in Browns Farm beroof is."
Die 16-jarige, 17-jarige en 30-jarige verdagte het Woensdag in die hof verskyn.
Die 17-jarige het in die Wynberg-landdroshof verskyn op aanklag van verkragting. "Die verdagte is Dinsdag in hegtenis geneem ná hy glo vroeër vandeesmaand 'n 12-jarige meisie in Nyanga verkrag het."
Die 16-jarige is in hegtenis geneem toe hy en sy makkers drie plasma-televisiestelle, kontant en selfone in Calaweg in Nyanga gesteel het. "'n Vrou het gelê en slaap toe sy skielik 'n harde slag gehoor het. Die verdagtes het in die huis in gestorm en kontant en selfone geëis. Hulle het ook met drie televisiestelle gevlug. Een van die televisiestelle is later in 'n nabygeleë erf gevind."
Die 30-jarige is in hegtenis geneem in verband met 'n rooftog in Browns Farm. Die klaer het vleis op Facebook te koop aangebied en 'n bestelling ontvang van iemand in Browns Farm. "Die klaer is deur agt onbekende mans genader toe hy vir 'n kliënt gewag het. Hulle het kontant en selfone geëis. Die polisie se ondersoek het tot die inhegtenisneming van die een verdagte gelei."
Die Kaap sal nooit weer dieselfde wees nie…te veel Oos-Kapenaars word word ingevoer al vir baie jare….en dis die prys wat betaal moet word……daar is geen uitkoms nie…dit gaan uiteindelik oor getalle en politiek !
Hierdie tieners het die voorbeeld by volwassenes gekry; só het hulle groot geword en hulle dink dít is hoe die lewe werk. Het nooit geleer om tussen reg en verkeerd te onderskei nie. Hulle is nie reg opgevoed nie (wat is dít?), maar opgevoeter. Op hierdie jeugdige ouderdom is die tronk reeds hul bestemming; en só verrot die jeug.
Mens skaam jou vir die land, en die wetteloosheid… En ou Cyril slap of is in denial…
Ek stem volkome met JM se stelling saam. Dit is werklik hartseer dat hiérdie kinders wat die vermoë het om 'n positiewe bydrae tot die samelewing te lewer as gevolg van swak rolmodelle en die afwesigheid van positiewe leiding in 'n verwoestende trop ontaard het.